D.F. Malan: LUR besorg oor situasie, MRK kry klagtes | Netwerk24
D.F. Malan: LUR besorg oor situasie, MRK kry klagtes
Deur Carl Thomas 11 Junie 2021 06:59
Dié berig is aangepas nadat dit aanvanklik gepubliseer is.
Die Wes-Kaapse onderwysdepartement is diep bekommerd oor die situasie by die Hoërskool D.F. Malan in Bellville ná bewerings van diskriminasie teen leerlinge van die LGBTQI+-gemeenskap.
Die skool was vandeesweek in die spervuur nadat daar glo geen optrede was teen die skuldiges wat teen leerlinge van die LGBTQI+-gemeenskap gediskrimineer en hulle beledig het nie.
Die Hoërskool D.F. Malan. Foto: Hoërskool D.F. Malan-webtuiste
Dit het glo gebeur nadat 'n groepie LGBTQI+-leerlinge en hul ondersteuners Maandag gedurende pouse op die rugbyveld bymekaargekom het en deur ander leerlinge uitgejou is.
Die leerlinge wou iets vir Pride-maand doen, maar die skool het dit van die hand gewys omdat dit "nie inklusief is nie".
Die byeenkoms gedurende pouse was glo iets wat die leerlinge vir hulself wou doen om solidariteit met ander LGBTQI+-leerlinge in die skool te wys.
Debbie Schäfer, Wes-Kaapse LUR vir onderwys. Foto: Verskaf
Debbie Schäfer, Wes-Kaapse LUR vir onderwys, sê sy is diep bekommerd oor die aantygings en het benadruk dat "sulke gedrag geen plek in ons skole het nie".
Sy het bevestig dat die distrikskantoor begin het met 'n ondersoek "om al die feite te kry".
"Die Wes-Kaapse onderwysdepartement bly toegewyd daaraan om te verseker dat ons skole inklusief is," sê sy.
"Ons verwag dat ons skole aktiewe stappe sal doen om diskriminasie te bekamp en gelykheid te bevorder."
Intussen het die Menseregtekommissie (MRK) ook sy kommer gedeel nadat hy glo verskeie klagtes oor die situasie ontvang het.
"Ons neem kennis dat die hoof ook verdere optrede deur LGBTQI+-leerlinge en hul ondersteuners tydens Pride-maand gestaak het," sê Gushwell Brooks, MRK-woordvoerder.
"Die kommissie ondersoek die klagtes en sal 'n dringende vergadering belê met die skoolhoof, asook met die Wes-Kaapse departement van onderwys, om die bewerings te bespreek en te besluit op 'n pad vorentoe wat in die beste belang van die leerlinge van die skool is," sê Brooks.
LEES OOK: Skool sê jammer ná beweerde LGBTQI+-diskriminasie
Die skool self het intussen op navrae gereageer en om verskoning gevra.
"As skoolhoof en beheerliggaam van die Hoërskool D.F. Malan is ons jammer oor hoe die gebeure die afgelope week verloop het."
Die skool se sosialemedia-rekeninge is gedeaktiveer. Op navraag daaroor het die skool gesê hy het dit afgesit.
"Die doel van die skool se sosialemediaplatforms is om die gemeenskap saam te snoer. Tans is dit nie die geval nie."